पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। आईपीएल स्पॉट फिक्सिंग के विवादों से आहत होकर बीसीसीआई सचिव के पद से इस्तीफा देने वाले संजय जगदाले आईपीएल में आमूलचूल बदलावों के पक्ष में हैं। उन्हें उम्मीद है कि ये बदलाव खेल को भटकने से बनाने में कारगर सिद्ध होंगे और इसकी साख बनी रहेगी। उन्होंने एक बातचीत में माना कि कड़े फैसले लेने का वक्त आ गया है। बोर्ड सचिव के पद से इस्तीफा देने के बाद इन दिनों गट्टू सर रिलैक्स अंदाज में हैं। उन्होंने इंदौर के होलकर स्टेडियम स्थित बीसीसीआई ऑफिस में क्रिकेट से जुडे कई पहलुओं पर भास्कर के साथ खुलकर बात की।
पेश है विभिन्न मुद्दों पर हुई बातचीत के अंश :
भविष्य की योजना पर : अभी मैं कुछ दिन आराम करूंगा। हां मैं अब इंदौर और मध्यप्रदेश के बच्चों के कोचिंग के लिए उपलब्ध हूं। बोर्ड को भी सजेशन और एडवाइज के लिए हमेशा मौजूद रहूंगा। इस्तीफे का निर्णय सही था और अब मैं जवाबदारी नहीं लेना चाहता। मध्यप्रदेश क्रिकेट एसोसिएशन के अध्यक्ष और केंद्रीय मंत्री ज्योतिरादित्य सिंधिया ने भी इस्तीफे के बाद फोन कर कहा था कि मुझे आप पर गर्व है।
कार्यकाल से संतुष्ट हूं : अगस्त 2011 में सचिव का पद संभालने वाले जगदाले सर का कार्यकाल सितंबर में समाप्त होने वाला था लेकिन उन्होंने लगभग 3 महीने पहले इस्तीफा दे दिया। उन्होंने कहा मैं अपने कार्यकाल से संतुष्ट हूं। अभी भी बीसीसीआई का अगले तीन महीने का कार्यक्रम तय है। इंडिया ए टूर फिक्स हो गया है। टीम साउथ अफ्रीका जाएगी। अंडर-19 का भी टूर फिक्स है। हां अभी भी इंडियन डोमेस्टिक क्रिकेट में सुधार की गुंजाइश है और बोर्ड में जो लोग हैं। वे यह प्रक्रिया जारी रखेंगे। सितंबर में नई बॉडी आ जाएगी। वे इसे आगे बढ़ाएंगे।
घरेलू क्रिकेट में सुधारों पर चर्चा करते हुए उन्होंने कहा, रणजी ट्रॉफी में एलिट और प्लेट ग्रुप हटाकर तीन ग्रुपों में बांटना और पाइंट सिस्टम का अच्छा रिस्पांस मिला। हमने देश में पहली बार पिच क्यूरेटर के लिए कोर्स तैयार किया और प्रशिक्षण के बाद इसके नतीजे भी आए। रणजी सीजन समाप्त होने पर कोच-कप्तानों की बैठक हुई और जो भी सुझाव आए उस पर तकनीकी समिति में चर्चा कर अगले सत्र के लिए कैलेंडर तैयार कर लिया गया है।
(बातचीत के बीच ही बीसीसीआई के पिच एंड ग्राउंड कमिटी के चेयरमैन वेंकट सुंदरम का फोन आया और उन्होंने भी यही चिंता जाहिर की कि घरेलू क्रिकेट में जो परिवर्तन किए गए वह जारी रहना चाहिए। इस पर जगदाले ने उन्हें भी आश्वस्त किया कि बोर्ड में काबिल लोग हैं और वे इसे आगे बढ़ाएंगे।)
आईपीएल ढांचे में सुधार पर : आईपीएल के वर्तमान ढांचे में सुधार बेहद जरूरी है। चीयरलीडर्स और नाइटपार्टी पर रोक सहित कई मुद्दों पर वर्किंग कमेटी की बैठक में सुधारों का ढांचा तैयार हो चुका है। सवानी (एंटी करप्शन यूनिट के प्रमुख) 2-4 दिन में इस पर रिपोर्ट पेश करने वाले हैं। यह रिपोर्ट सुप्रीम कोर्ट में भी जाएगी। इसमें बहुत से सुझाव आए है। स्ट्रेटजिक टाइम आउट बंद करने की भी सलाह दी गई है। अभी एक टीम के साथ 40 लोगों का सपोर्ट स्टॉफ चलता है। इसे भी कम करके अंतरराष्ट्रीय मैचों जैसा किया जाना चाहिए। 22-23 लोगों का स्टॉफ होना चाहिए। प्लेयर्स जोन में खिलाडिय़ों की इंट्री के बाद उन्हें बाहर जाने की इजाजत नहीं होनी चाहिए। डग आउट को भी बंद किया जाना चाहिए।
कुछ लोग खराब हैं : आईपीएल में इस तरह की फिक्सिंग रोकना बहुत मुश्किल है लेकिन सिर्फ कुछ लोगों के खराब होने से इसका सामान्यीकरण नहीं किया जाना चाहिए। संसद में नेता भी पैसे लेते दिखाए गए लेकिन इसका मतलब यह नहीं है कि सभी सांसद एक जैसे हैं। खिलाडिय़ों के प्रशिक्षण के लिए एंटी करप्शन यूनिट है। वह खिलाडिय़ों को अवेयर करती है कि किस तरह के लोग आपसे संपर्क कर सकते हैं और आप उनसे दूर रहें। सब सिस्टम है लेकिन यह खिलाड़ी पर निर्भर है कि वह क्या करना चाहता है।
बंद नहीं होगा आईपीएल : आईपीएल पर बैन लगाने की भी मांग उठी है लेकिन जगदाले का मानना है कि इसे कोई बैन नहीं करेगा और किया भी नहीं जाना चाहिए। इसके पॉजीटिव चीजों को भी देखा जाना चाहिए। इसमें यंग क्रिकेटरों को मौका मिलता है। यह इम्प्लायमेंट जेनरेट करता है। 9 टीमों के लिए उस शहर के होटल, एयरलाइंस, टीमों के फ्रेंचाइजी, टेक्नीशियंस स्टॉफ सब आर्थिक रूप से महत्वपूर्ण हैं। स्टेट के साथ सरकार को भी रेवेन्यू मिलता है। यह एक इंडस्ट्री की तरह है। बीसीसीआई ने अभी 800 करोड़ रुपए टैक्स चुकाए हैं। यह बड़ी रकम है।
ट्वेंटी20 से दूर रहें युवा : बतौर बोर्ड सचिव संजय जगदाले भले ही आईपीएल के उद्घाटन और समापन समारोह में नजर आएं हों लेकिन वे खुद आईपीएल के मैच नहीं देखते। उन्होंने कहा, मैं शुरू से ही कहता हूं। युवा और उन क्रिकेटरों को जो करियर शुरू कर रहे हैं। उन्हें ट्वेंटी20 से दूर रहना चाहिए। इंदौर और भोपाल के क्रिकेट का डूबने का यही कारण है कि यहां टी20 ज्यादा होते हैं।
धोनी के मुद्दे पर : धोनी एक सुलझे हुए कप्तान हैं। मैं सालों से चयन समिति का हिस्सा रहा हूं। मैं टीम को बहुत करीब से जानता हूं। धोनी और स्पोट्र्स मैनेजमेंट कंपनी के साथ जिन तीन खिलाडिय़ों का नाम आया है वे टेस्ट क्रिकेटर नहीं हैं। रही बात चयन की तो टीम का चयन 5 चयनकर्ता मिलकर करते हैं। कप्तान और कोच की राय ली जाती है। कप्तान का रोल 15 में से 11 का चयन करने में होता है। इसलिए धोनी को विवादों में नहीं लाना चाहिए।
पवार गुट का समर्थक होने पर : यह महज मीडिया की अटकलें हैं। किसी से व्यक्तिगत रिलेशन को गुटबाजी का नाम नहीं दिया जा सकता। जेटली से भी मेरे अच्छे संबंध हैं। मैं उनके कहने पर वीडियो कॉन्फ्रेंसिंग के लिए तैयार हुआ। इसका मतलब ये नहीं है कि मैं उनके गुट का हूं।
टेनिस और बैडमिंटन भी पसंदीदा खेल : क्रिकेट के बाद टेनिस और बैडमिंटन भी पसंदीदा खेल है। उन्होंने कहा, मैं अभी भी फ्रेंच ओपन देखता रहता हूं। सुबह मैं खुद क्लब में टेनिस खेलने जाता हूं। वहां स्विमिंग करता हूं। जिम जाता हूं और पिछले 35-40 सालों से रात को क्रिकेट का कुछ पढ़े बिना नहीं सोता। बहुत कम लोगों को पता है कि मैं स्टेट लेवल का बैडमिंटन प्लेयर भी रहा हूं। आईपीएल-6 के फाइनल में प्राइज डिस्ट्रीब्यूशन में साइना नेहवाल मेरे साथ खड़ी थीं। मैं उनके साथ कुछ तकनीकी चीजें डिस्कस कर रहा था। इस पर उन्हें भी आश्चर्य हो रहा था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn